[Video] Poppie-moord: Trane toe vonnis kom | Maroela Media
Poppie se emosionele ouma, Carla van der Merwe, bedank die ondersoekbeampte, sers. Gift Matome. Foto: Phillip Bruwer
Die familie van die driejarige Poppie van der Merwe het Donderdag trane van blydskap gestort toe Poppie se ma en stiefpa elkeen tot lewenslange tronkstraf gevonnis is vir haar moord in Oktober 2016.
Regter Bert Bam het in die Pretoria-hooggeregshof die egpaar Louisa (47) en Kobus (44) Koekemoer gevonnis nadat hy hulle in Desember skuldig bevind het op aanklag van moord en twee aanklagte van kindermishandeling in verband met Poppie sowel as 'n vyfjarige seun.
Voordat Bam sy vonnis gelewer het, het Louisa self ter versagting van haar vonnis getuig en telkemale baie emosioneel geraak.
Louisa het vertel haar biologiese pa is in 1984 dood en dat haar ma in 1985 weer getroud is. Sy het aangevoer sy is as tienermeisie bykans vyf jaar lank verkrag, gemolesteer en emosioneel afgekraak.
Kobus en Louisa Koekemoer Donderdag in die hof. Foto: Phillip Bruwer
Ná skool is Louisa met haar eerste man getroud en twee kinders, 'n 21-jarige seun en 17-jarige meisie, is uit die huwelik verwek. Sy is ná byna 21 jaar, met haar ma se hulp, van dié man geskei aangesien hy haar "aangerand en van goed beskuldig het wat ek nie gedoen het nie". Sy het daarna vir Christo van der Merwe, Poppie se biologiese pa, ontmoet en met hom 'n verhouding aangeknoop.
"In die begin het alles goed gegaan, maar hy het in 'n stadium sy werk verloor en toe in Westonaria 'n werk gekry. Hy het toe begin drink en my en ons seuntjie begin rondstamp. Poppie was toe nog klein, so hy kon haar nie rondstamp nie. Ek het toe met die hulp van my kerk 'n gesinsgeweld-interdik teen hom verkry. Dit het hom verhoed om naby my tienerdogter [uit die eerste huwelik] te kom en het bepaal dat hy sy kinders slegs onder toesig kon sien. Die kerk het my destyds ook gehelp om na Orania te verhuis, waar my ma gebly het."
In Orania het die gemeenskap Louisa gehelp om weer op haar voete te kom. Sy het ook in Orania vir Kobus ontmoet en is uiteindelik in September 2015 met hom getroud. Sy beweer dit is toe dat die mishandeling begin het.
Louisa het getuig hulle is oornag uit Orania en sy self het nie geweet waarheen hulle sou trek nie. Dit is toe dat hulle op die kleinhoewe buite Brits gaan woon het. Skaars 16 dae later, op 25 Oktober 2016, is Poppie in 'n hospitaal in Brits dood verklaar.
Louisa is deur regter Bam, Kobus se verdediging en die staat gekasty dat sy nooit probeer het om die mishandeling aan te meld nie. "Ek het vir my en my kinders se lewe gevrees en vir dié wat ek om hulp sou vra," het geantwoord.
Annari du Plessis, van die Go Purple Foundation, saam met Poppie se grootouers, Carla en Johan van der Merwe, Donderdag buite die hof. Foto: Phillip Bruwer
Sy het hartstogtelik gehuil toe sy gevra is of sy berou het. "Ja ek het berou, ek is baie jammer. Ek weet ek kon haar dalk meer gehelp het, maar ek was vreesbevange en het nie geweet wat om te doen nie. Ek glo as ek iets meer kon gedoen het sou ek, maar ek het nie geweet wat om te doen nie. Ek is as kind mishandel en weet hoe dit voel om mishandel te word. Ek het vir myself gesê ek sal nooit my hande lig vir my kinders nie."
Adv. Adrian Nel, Louisa se regsverteenwoordiger, het aan Bam voorgehou Louisa het mishandelde-vrou-sindroom wat daartoe bygedra het dat sy passief opgetree het.
"Sy het haar persoonlike lewe geskets. Sy het 'n moeilike kinderlewe gehad en was in stormagtige verhoudings. Daar kan nie ontken word dat sy bang was [vir Kobus] nie," het hy aangevoer.
Adv. Lana Augustyn, Kobus se regsverteenwoordiger, het ter versagting van sy vonnis aangevoer Kobus het tydens sy kinderjare glad nie sy biologiese pa geken nie. "Hy het vir vyf jaar net sy ma gehad en toe hy ses was, is sy ma weer getroud. Albei sy ouers was baie streng en sy stiefpa sou lyfstraf toepas en nie liefde toon nie," het sy gesê.
Augustyn het gesê Kobus moet sedert sy skuldigbevinding antidepressante gebruik, het selfmoordneigings en ervaar angsaanvalle. Sy het ook gesê hy het berou oor wat gebeur het.
Adv. Salomé Scheepers, die staatsaanklaer, het aangevoer die beskuldigdes het geen beduidende of boeiende redes uitgewys waarom hulle nié die minimum vonnisse opgelê moet word nie.
"Twee kinders is oor 'n lang tydperk aan mishandeling blootgestel in hul eie huis waar hulle veronderstel was om veilig te wees. Die beskuldigdes het nie berou nie, maar is eerder spyt dat hulle gevang is en nou tronk toe moet gaan," het sy aangevoer.
Bam het in sy vonnisoplegging herhaal wat die staat aangevoer het, voordat hy albei beskuldigdes op aanklag van moord tot lewenslange tronkstraf gevonnis het en tien jaar elk op die aanklag van kindermishandeling.
Carla en Johan van der Merwe, Poppie se biologiese grootouers, sowel as die polisie, drukgroepe soos Justice for Poppie en The Go Purple Foundation, en die Nasionale Vervolgingsgesag het die swaar vonnis verwelkom.
Nel en Augustyn het aangedui dat hulle binne twee weke sal aansoek doen om verlof tot appèl teen die skuldigbevinding en vonnisse.
Hier praat Poppie se ouma, Carla van der Merwe, kort ná die vonnisoplegging:
Ai dat n ouma deur soveel pyn moet gan op haar ou dag. Hoop julle vrot in die tronk, julle is n skande man.
dis te verstane dat 'n mishandelde kind sal as grootmens haar kinders ook mishandel, dis die voorbeeld wat sy gekry het. Ek weet waarvan ek praat. Maar sy kon gaan raad vra het al was dit by 'n dokter. Dus het ek geen genade vir hulle.
Ek is jammer Christa maar dit is nie n verskoning nie, juis daarom moes sy van beter geweet het!
Ek het in haglike omstandighede groot geword en ken mishandeling en die afbreek van jou hele menswees, maar dit het my net gemotiveer om beter vir my kinders te gee. Toe ek sien dat my kinders dieselfde pad as ek gaan stap, het ek my goed gepak en gegaan en deur baie swaarkry maar baie liefde het ons die mas opgekom en vandag is hulle gebalanseerde, opgevoede vrouens wat bydrae tot die samelewing. Dis geen verskoning om te sê jy was bang nie!! Moenie dit toelaat nie!! Jy is verantwoordelik vir jou kinders se welsyn. Hoera vir vonnis!!
Ag nonsens. Ek is gemolesteer as kind deur n stiefpa en ekt ni my kinders molesteer ni. Dit gaan oor keuses en dit gaan oor d lewe skuld jo NIKS. Daai is n flou verskoning Christa. Jy weet glad ni waarvan jy praat ni. Dis keuses. Of jy kies om jo storietjie te vertel om bejammering te kry of jy shut up en maak d beste van jo lewe. Spreek biki lewe oor jouself uit. Almal het n sad storie ma kies om dit ni te gebruik as n verskoning ni